
Dosar nr. 13/J/2011
SECŢIA PENTRU JUDECĂTORI

HOTĂRÂREA NR. 14 J
Şedinţa publică din 23 noiembrie 2011


Pe rol soluţionarea acţiunii disciplinare formulată de comisia de disciplină pentru judecători împotriva pârâtei B. I., judecător în cadrul Judecătoriei P., având ca obiect săvârşirea abaterii disciplinare constând în exercitarea funcţiei cu gravă neglijenţă, prevăzută de art. 99 lit. h) teza a II-a din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare. 

La apelul nominal, făcut în şedinţă publică, a răspuns comisia de disciplină pentru judecători, prin reprezentant - inspector G. F., precum şi pârâta judecător B. I.
Procedura de citare legal îndeplinită.
S-a făcut referatul cauzei de către grefă, după care, 
Secţia, din oficiu, a pus în discuţia părţilor necesitatea audierii la acest termen de judecată a pârâtei judecător B. I.
Pârâta judecător B. I., având cuvântul, arată că a luat cunoştinţă de materialul de cercetare disciplinară şi că este de acord să dea declaraţie în faţa Secţiei.
Secţia a procedat la audierea pârâtei judecător B. I., cu privire la fapta reţinută în sarcina sa, declaraţia fiind consemnată în scris şi ataşată la dosarul cauzei.

În continuare, Secţia a acordat părţilor cuvântul în probaţiune.

Reprezentantul comisiei de disciplină pentru judecători, având cuvântul, a arătat că nu are probe de solicitat, în afara celor deja existente la dosar.
Pârâta judecător B. I., având cuvântul, a arătat că nu are probe de solicitat, în afara celor deja existente la dosar.
Nemaifiind alte cereri de formulat şi excepţii de invocat, Secţia apreciază cauza în stare de judecată şi acordă cuvântul părţilor pe fondul cauzei.

Având cuvântul, reprezentantul comisiei de disciplină pentru judecători a arătat că, în temeiul dispoziţiilor art. 45 alin. (1) şi ale art. 46 alin. (11) din Legea nr. 317/2004 privind Consiliul Superior al Magistraturii, republicată cu modificările şi completările ulterioare, s-a exercitat acţiune disciplinară împotriva pârâtei judecător B. I., din cadrul Judecătoriei P., cu privire la săvârşirea abaterii disciplinare prevăzute de art. 99 lit. h) teza a II-a din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, solicitând ca, prin hotărârea ce se va pronunţa, să se dispună aplicarea uneia dintre sancţiunile prevăzute de art. 100 din acelaşi act normativ.

Referitor la abaterea disciplinară reglementată de art. 99 lit. h) teza II-a, reprezentantul comisiei de disciplină pentru judecători susţine că, sub aspectul laturii obiective, din probele administrate, a rezultat că pârâta judecător B. I. a încălcat dispoziţiile art. 186 alin. (2) Cod procedură penală vizând modul de calcul al termenului pe zile libere, în condiţiile în care termenul prevăzut de art. 2781 alin. (1) Cod procedură penală, este un termen procedural stabilit pe zile.
Astfel, exercitarea cu gravă neglijenţă a funcţiei s-a realizat prin îndeplinirea în mod defectuos a obligării de studiere a dosarului                nr. 5445/280/2010, cu consecinţa stabilirii greşite a datei de la care a început să curgă termenul de 20 de zile, prevăzut de art. 2781 Cod procedură penală.

Se arată că pârâta judecător nu a observat dovada de comunicare de la fila 18 din dosar, pe care se regăseşte ştampila de intrare la oficiul poştal cu data de 30.11.2010, iar, pe verso, este întocmit procesul verbal prevăzut la art. 181     alin. (2) Cod procedură penală, cu menţionarea datei efective la care s-a realizat de către factorul poştal confirmarea de comunicare a rezoluţiei cu petenta, respectiv la data de 03.12.2010, dată în raport de care se calcula termenul menţionat.
Se mai arată că, atât la momentul invocării excepţiei tardivităţii, cât şi la momentul soluţionării acesteia, pronunţarea fiind amânată succesiv la 8 şi 15 februarie 2011, pârâta judecător s-a raportat la un document care certifică doar data depunerii la oficiul poştal. Se precizează că, îndeplinirea în mod defectuos a obligaţiei de studiere a dosarului constituie o încălcare a responsabilităţilor specifice funcţiei, astfel cum sunt instituite prin art. 4 din Legea nr. 303/2004 privind statutul judecătorilor şi procurorilor, republicată şi modificată, prin art. 5 alin. 2 din Regulamentul de ordine interioară a instanţelor judecătoreşti şi prin art. 7 din Codul deontologic al judecătorilor şi procurorilor. 
Se mai arată de către reprezentantul comisiei că explicaţia pârâtei judecător cu privire la modul de calcul al termenelor procedurale pe care l-a adoptat, în sensul că, din eroare, a considerat că luna noiembrie are 31 zile, nu are relevanţă, deoarece, chiar şi în această situaţie, termenul s-ar fi împlinit la 16 decembrie 2010, dată la care plângerea a fost înregistrată la instanţă.

În acest context, se arată că în jurisprudenţa Curţii Europene a Drepturilor Omului, s-a statuat în sensul că „prin respingerea ca tardivă a căii de atac prevăzute de lege, deşi aceasta a fost introdusă în termenul prevăzut de lege se încalcă dreptul la un proces echitabil, consacrat în art. 6, prin negarea dreptului de acces la justiţie”, reţinându-se că subzistă această încălcare şi în situaţia în care, prin aplicarea greşită a unei dispoziţii de drept intern, a privat reclamanta de accesul la justiţie.

Se mai arată că, raportat la jurisprudenţa anterior menţionată, în opinia comisiei de disciplină nu poate fi invocat principiul independenţei judecătorului pentru a justifica o încălcare a normelor de procedură care a condus la negarea accesului părţii la justiţie. 
Totodată, reprezentantul comisiei susţine că săvârşirea faptei a avut drept consecinţă vătămarea însemnată a intereselor legitime ale petiţionarei, îngrădind dreptul de acces la justiţie al acesteia, garantat de art. 21 din Constituţia României, în condiţiile în care aceasta şi-a respectat obligaţia prevăzută de lege de a se adresa instanţei în termenul legal.

Din perspectiva circumstanţelor cauzei, se solicită a se avea în vedere că, la acordarea cuvântului asupra excepţiei tardivităţii invocate din oficiu, atât petenta, cât şi reprezentantul Ministerului Public a susţinut că plângerea este formulată în termen.

În opinia reprezentantului comisiei, buna reputaţie profesională a pârâtei judecător şi calificativul „foarte bine” obţinut la ultima evaluare, precum şi experienţa profesională, nu justifică încălcările imputabile, dimpotrivă, înlătură orice justificare a unor greşeli de această natură.
Referitor la apărarea formulată de pârâta judecător, privind existenţa unui dezechilibru al volumului său de activitate, faţă de ceilalţi colegi şi a faptului că în aceeaşi perioadă a fost delegată la biroul executări penale, reprezentantul comisiei de disciplină arată că această apărare este infirmată de situaţia statistică depusă la filele 31 - 34 din dosar, pârâta judecător neavând o încărcătură mai mare decât colegii de birou.

În concluzie, s-a solicitat admiterea acţiunii disciplinare şi aplicarea unei sancţiuni pârâtei judecător B. I.

Având cuvântul, pârâta judecător B. I. a depus concluzii scrise împreună cu un set de acte pe care le consideră necesare la soluţionarea cauzei.

În susţinerea orală a concluziilor, a solicitat, în principal, respingerea acţiunii disciplinare ca inadmisibilă, iar, în subsidiar, respingerea acţiunii disciplinare, ca nefondată.

Astfel, a arătat că, în perioada de referinţă s-a confruntat atât cu un volum de activitate ridicat, cât şi cu alte probleme personale. 
Pârâta judecător a mai arătat că, în mod eronat şi nu din gravă neglijenţă, a vizualizat doar ştampila cu data de 26 noiembrie 2010 de pe înscrisul de la fila 5, dată de la care a calculat termenul de introducere a plângerii formulate de petentă. Ca atare, în raport de acest reper, termenul de 20 de zile a fost incorect calculat cu consecinţa admiterii excepţiei de tardivitate a plângerii şi respingerii acesteia ca tardivă.
Apreciază că această eroare s-a datorat unei practici neunitare a unităţilor de parchet de a face dovada comunicării rezoluţiilor sau soluţiilor atacate prin plângeri, ce fac obiectul dispoziţiilor art. 2781 Cod procedură penală, de cele mai multe ori, prezentându-se doar borderouri de corespondenţă, dar şi faptului că, în dosarul nr. 25445/…/2010, există, în mod singular faţă de celelalte dosare cu acest obiect pe care le-a avut în lucru în semestrul I din 2011, o dovadă de comunicare în formatul existent la dosar şi la care se raportează analiza comisiei de disciplină pentru judecători, existând astfel o situaţie atipică faţă de majoritatea speţelor de acest gen, în acelaşi dosar fiind depus şi tipizatul nou comunicat de parchet, având însă alte date, pe care le-a avut în vedere la calculul termenului procedural. 
Pentru edificare, arată că a depus, împreună cu concluziile scrise, 2 proceduri de comunicare din alte 2 dosare aflate spre soluţionare pe completele de judecată în care îşi desfăşoară activitatea şi care atestă veridicitatea susţinerilor sale.
Totodată, menţionează că, în cazul de faţă, chiar petenta a depus ca dovadă de comunicare copia de la fila 5 şi s-a raportat la data poştei de pe această dovadă.

Referitor la aspectul legat de luarea în considerare atât a datei de 22 noiembrie 2010 de emitere a dovezii de comunicare, dar şi a ştampilei pătrate cu menţiunea datei de 26.11.2010 – pentru comunicare şi nu a celei rotunde aplicate de serviciul poştal cu menţiunea de 30.11.2010, doreşte a se avea în vedere că, fără excepţie, în toate dosarele, există acele ştampile pătrate care atestă date de comunicare, fiind aplicate deopotrivă pe filele care atestă soluţiile date de parchet, dar şi pe borderouri, deoarece, nu există de fapt o dovadă de comunicare de genul celei din dosarul respectiv, ca să se poată reţină că, din gravă neglijenţă, nu s-a raportat la dovada corectă de comunicare.
Ca atare, în raport de acest reper, termenul de 20 de zile stabilit de art. 2781 Cod procedură penală a fost incorect stabilit, însă acest lucru s-a întâmplat din eroare, fără a urmări încălcarea normelor de procedură sau prejudicierea părţilor.
 Raportat la volumul de activitate, consideră că s-au avut în vedere situaţii eronate, cu un conţinut total diferit faţă de cele prezentate de conducerea instanţei şi completate la cererea sa; în situaţiile statistice întocmite şi analizate nu sunt incluse dosare care au ca obiect cereri privind abţineri/recuzări, conexări, luarea, menţinerea, revocarea măsurilor preventive, emiterea mandatelor europene de arestare, cerere de liberare provizorie sub control judiciar; în mod incorect, activitatea ca judecător delegat la Biroul executări penale, atât ca volum, complexitate şi responsabilitate este comparată ca fiind de aceeaşi natură cu alte sectoare delegate celorlalţi judecători din cadrul secţiei, ceea ce a condus la o greşită analiză asupra indicatorilor relevanţi anterior şi implicit la concluzii eronate din punct de vedere calitativ şi cantitativ. 
Concluzionând, solicită a se constata că în cauză nu există nicio abatere disciplinară, motiv pentru care, solicită respingerea acţiunii disciplinare exercitată de comisia de disciplină pentru procurori împotriva sa.
SECŢIA PENTRU JUDECĂTORI
Deliberând, asupra acţiunii disciplinare, reţine următoarele:

Prin acţiunea disciplinară înregistrată pe rolul Secţiei pentru judecători, sub nr. 13/J/2011, comisia de disciplină pentru judecători a solicitat Secţiei, ca prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtei B. I., judecător în cadrul Judecătoriei P., pentru săvârşirea abaterii disciplinare, constând în exercitarea funcţiei cu gravă neglijenţă, prevăzută de art. 99 lit. h) teza a II-a din acelaşi act normativ.

În motivarea acţiunii disciplinare s-a reţinut, în esenţă, că pârâta judecător nu a respectat obligaţia de a studia dosarul nr. 25445/…/2010 al Judecătoriei P. şi a încălcat norma de procedură cuprinsă în art. 186 alin. (2) Cod procedură penală, constituind o exercitare a funcţiei, inclusiv prin nerespectarea normelor de procedură, cu gravă neglijenţă.

În drept, comisia de disciplină pentru judecători şi-a întemeiat acţiunea pe dispoziţiile art. 98 – 101 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, şi art. 44-46 din acelaşi act normativ.

La termenul de judecată din data de 23.11.2011 s-a audiat pârâta judecător B. I. (filele 54-57) şi s-a încuviinţat pentru aceasta proba cu înscrisuri. 

În declaraţia dată în faţa Secţiei, pârâta judecător a recunoscut că, din eroare, a calculat greşit termenul din mai multe motive. În primul rând, a precizat că există o practică atipică privind comunicarea de către parchetele din A. a modului de soluţionare a plângerilor împotriva soluţiilor de netrimitere în judecată către persoanele interesate, respectiv se întocmesc borderouri de corespondenţă, ataşate la dosar, însă, în acest dosar, nu a existat acest borderou, ci doar dovada de comunicare, pe care era trecută ştampila parchetului, în raport de care a calculat termenul. De asemenea, pârâta judecător a invocat şi modificările succesive aduse dispoziţiilor art. 2781 Cod procedură penală, inclusiv faptul că hotărârea dată de prima instanţă este definitivă. Pârâta judecător a precizat că, în acea perioadă, a prezidat, în data de 15.02.2011 o şedinţă de judecată şi, la aceeaşi dată a desfăşurat activităţi de judecător de serviciu, iar, în calitate de judecător delegat la compartimentul de executări penale, a verificat şi semnat mai multe mandate de executare şi a efectuat şi alte lucrări. Mai arată pârâta şi că are o vechime în magistratură de 14 ani şi că, la data de 15.10.2010, a revenit în activitate, fiind anterior în concediu de creştere a copilului. Cu privire la volumul de activitate, pârâta arată că a participat la 37 şedinţe de judecată, în care a rulat un număr de 571 dosare, cu punctaj de 3122, din care 206 dosare repartizate la primul termen, cu 951 puncte, soluţionând 186 dosare, din care 36 cu rechizitorii. 
Pe fondul cauzei, analizând probele administrate în cauză, Secţia pentru judecători reţine următoarea situaţie de fapt:

Prin rezoluţia Parchetului de pe lângă Tribunalul A., pronunţată la data de 26.10.2010, în dosarul penal nr. …/P/2010, s-a dispus neînceperea urmăririi penale în cauza privind pe numitul C. L., cercetat pentru săvârşirea infracţiunii prevăzute de art. 246 Cod penal, apreciindu-se că nu sunt realizate elementele constitutive ale acestei infracţiuni.

Împotriva acestei rezoluţii, s-a formulat plângere de către petenta A. L. I., conform art. 278 Cod procedură penală, care a fost respinsă la data de 22.11.2010 de prim procurorul Parchetului de pe lângă Tribunalul A., ca neîntemeiată, prin rezoluţia nr. …/II/2/2010, comunicată petentei la data de 03.12.2010. 

Ulterior, împotriva rezoluţiei nr. …/P/2010 pronunţată de Parchetul de pe lângă Tribunalul A. la data de 26.10.2010 şi a rezoluţiei nr. …/II/2/2010 din 22.11.2010 a prim-procurorului al Parchetului de pe lângă Tribunalul A., în baza art. 2781 Cod procedură penală, a formulat plângere petenta A. L. I. 

Plângerea formulată de petenta A. L. I. a fost înregistrată, la data de 16.12.2010, la Judecătoria P., sub nr. 25445/…/2010.
Dosarul a fost repartizat aleatoriu completului C2A Marţi, prezidat de pârâta judecător B. I., fiind stabilit primul termen de judecată la data de 11 ianuarie 2011, dată la care s-a dispus amânarea judecăţii pentru data de 08 februarie 2011, dispunându-se introducerea şi citarea în cauză a intimatului.

La termenul de judecată din data de 8 februarie 2011, instanţa, din oficiu, a invocat excepţia tardivităţii introducerii plângerii, pe care a pus-o în discuţie, petenta opunându-se la admiterea excepţiei, arătând că a formulat plângerea în termenul prevăzut de lege. 

Din cele consemnate în încheierea de şedinţă din data de 8 februarie 2011, reiese că petenta şi reprezentantul parchetului au solicitat respingerea excepţiei tardivităţii, considerând că plângerea petentei a fost formulată în termenul legal, în raport de data depunerii acesteia, iar apărătorul intimatului a solicitat admiterea excepţiei invocate. 

De asemenea, la acelaşi termen de judecată, reprezentatul parchetului a invocat excepţia de necompetenţă materială a Judecătoriei P., excepţie care a fost pusă în discuţia părţilor.

Instanţa a rămas în pronunţare la acest termen, pronunţarea fiind amânată succesiv pentru 15 februarie 2011 şi apoi pentru 16 februarie 2011, când, prin sentinţa penală nr. 338, s-a respins excepţia de necompetenţă materială şi s-a admis excepţia tardivităţii, iar, în consecinţă, s-a respins plângerea formulate de petenta A. L. I. împotriva rezoluţiei nr. …/P/2010 din data de 26.10.2010 a Parchetului de pe lângă Tribunalul A., în temeiul dispoziţiilor art. 2781 alin. (8) lit. a) din Codul de procedură penală, dispunându-se, în baza art. 192 Cod procedură penală, obligarea petentei la plata sumei de 80 de lei, reprezentând cheltuieli judiciare către stat. 

În motivarea sentinţei penale, s-a arătat că, verificând dovada de comunicare a procedurii pentru înaintarea rezoluţiei nr. …/II/2/2010 din 22.11.2010 a prim procurorului Parchetului de pe lângă Tribunalul A.,  aceasta a fost comunicată în data de 26.11.2010, iar plângerea a fost înregistrată la Judecătoria P. la dat de 16.12.2010, după expirarea termenului de 20 de zile reglementat de art. 2781 alin. (1) Cod procedură penală.

Din înscrisurile depuse la dosar, Secţia reţine că pârâta judecător, a stabilit, în mod eronat, în dosarul nr. 25445/…/2010 al Judecătoriei P., data de la care începe să curgă termenul de 20 zile reglementat de art. 2781 Cod procedură penală, în ceea ce priveşte plângerea formulată de petenta A. L. I. împotriva rezoluţiei nr. …/P/2010 din data de 26.10.2010 a Parchetului de pe lângă Tribunalul A. şi, în consecinţă, a respins, greşit, ca tardivă această plângere.

Astfel, pârâta judecător, aşa cum reiese din motivarea sentinţei penale     nr. 338 din 16.02.2011, pronunţată în dosarul nr. 25445/…/2010 al Judecătoriei P. (filele 13-14), a considerat că i s-a comunicat petentei A. L. I. rezoluţia         nr. …/II/2/2010 din 22.11.2010 a prim procurorului Parchetului de pe lângă Tribunalul A., prin care s-a respins plângerea formulată de petentă împotriva rezoluţiei nr. …/P/2010 din data de 26.10.2010 a Parchetului de pe lângă Tribunalul A., la data de 26.11.2010, ori, aşa cum rezultă din dovada de comunicare a rezoluţiei către petentă (fila 24), data de la care aceasta a primit actul procedural este de 03.12.2010. 

Având în vedere că rezoluţia nr. …/II/2/2010 din 22.11.2010 a prim procurorului Parchetului de pe lângă Tribunalul A. a fost comunicată petentei la data de 03.12.2010, de la această dată a început să curgă termenul de 20 zile, prevăzut de art. 2781 alin. (1) Cod procedură penală, care nu se împlinise până la data înregistrării plângerii la Judecătoria P., respectiv la data de 16.12.2010.

În consecinţă, raportându-se la o dată de comunicare a actului procedural eronată, pârâta judecător a apreciat, în mod greşit, că plângerea petentei, ce face obiectul dosarului 25445/…/2010 al Judecătoriei P., a fost tardiv formulată, încălcând dispoziţiile art. 2781 alin. (1) Cod procedură penală. De asemenea, Secţia constată că pârâta judecător, la soluţionarea dosarului nr. 25445/…/2010 al Judecătoriei P., nu a aplicat, în mod corect, nici prevederile art. 186 alin. (2) Cod procedură penală, întrucât, chiar dacă ar fi calculat termenul de 20 de zile, începând cu data de 26.10.2010, acesta se împlinea ulterior date de 16.12.2010, când s-a înregistrat plângerea.

Fapta, astfel cum a fost reţinută a rezultat din coroborarea declaraţiei şi notei de relaţii date de pârâta judecător, cu actele şi lucrările dosarului               nr. 25445/…/2010 al Judecătoriei P., precum şi copiile încheierilor de şedinţă şi a sentinţei penale nr. 338 din 16.02.2011 pronunţate în acest dosar. 

Pârâta judecător a recunoscut, fiind audiată de Secţie, că a calculat, în mod eronat, termenul prevăzut de art. 2781 alin. (1) Cod procedură penală, invocând o practică neunitară a parchetelor din A. privind modul de comunicare a rezoluţiilor către persoanele interesate.
Aceste susţineri ale pârâtei judecător sunt înlăturate însă, din punct de vedere obiectiv, de probele administrate în cauză, întrucât, la dosarul cauzei, respectiv nr. 25445/…/2010 al Judecătoriei P., exista dovada comunicării către petenta A. L. I. a rezoluţiei nr. …/II/2/2010 din 22.11.2010 a prim procurorului Parchetului de pe lângă Tribunalul A. din data de 03.12.2010, astfel că pârâta judecător era obligată să studieze, în mod temeinic, actele şi lucrările dosarului. 

Sub aspectul laturii subiective, însă Secţia reţine că, deşi pârâta judecător şi-a îndeplinit, în mod defectuos, atribuţiile de serviciu, în sarcina acesteia nu poate fi reţinută săvârşirea abaterii disciplinare prevăzută de art. 99 lit. h teza a  II-a din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare.
Secţia consideră că rezultă, din probele administrate, că pârâta cunoaşte reglementările legale privind modul de calcul al termenului prevăzut de art. 2781 Cod procedură penală, conform art. 186 alin. (2) Cod procedură penală, iar nerespectarea acestor dispoziţii legale, la soluţionarea dosarului                         nr. 25445/…/2010 al Judecătoriei P., a fost un caz izolat, nefiind o practică a acestui judecător.

Astfel, într-o situaţie similară, în dosarul nr. 4073/…/2011 al Judecătoriei P., pârâta a considerat că plângerea formulată împotriva rezoluţiei procurorului de neîncepere a urmăririi penale nu este tardivă, stabilind că rezoluţia prim procurorului a fost comunicată la data de 9 februarie 2011. Mai mult, din relaţiile oferite prin adresa nr. 31/S/6.09.2011 a Judecătoriei P. (fila 52 din dosarul de cercetare disciplinară), Secţia reţine că, pentru perioada 2010-2011, nu s-au identificat hotărâri pronunţate de pârâta judecător pe excepţia de tardivitate, care să fi fost desfiinţate ori casate în căile de atac pentru modul greşit de calcul al termenelor procedurale.

Secţia mai reţine şi că, aşa cum reiese din declaraţiile domnilor judecători C.-M. E., S. P.-L., V. V., S. C. I., I. G., A. G. şi I. A. C. şi notele de relaţii date de domnii judecători D. A.-M., G. A., B. P., M. L. M. şi I. C., declaraţia doamnei procuror M. P., precum şi notele de relaţii date de doamnele grefier B. V., S. F., N. E. M., R. I. C., S. E. E., D. I. şi R. M., în timpul efectuării cercetării disciplinare (filele 276-302 din dosarul de cercetare disciplinară), rezultă că pârâta judecător este apreciată de colegi şi personalul auxiliar ca fiind bine pregătită profesional, cu experienţă mare în materie penală, având un comportament adecvat în relaţiile cu colegii, precum şi că îşi studiază cu atenţie dosarele şi manifestă o preocupare pentru motivarea corespunzătoare a hotărârilor judecătoreşti şi pentru îmbunătăţirea nivelului cunoştinţelor profesionale. Totodată, mai reţine Secţia şi că pârâta judecător are o vechime în magistratură de aproximativ 13 ani şi, la ultima evaluarea activităţii, pentru perioada 2008-2010, a obţinut calificativul „foarte bine”, media generală fiind 10.
Secţia consideră ca fiind relevante în cauza de faţă şi existenţa unor probleme personale serioase ale pârâtei judecător privind starea precară de sănătate a soţului acesteia, dovedită prin actele medicale depuse la dosar, precum şi prin declaraţiile menţionate anterior, circumstanţe de natură a influenţa, chiar involuntar, activitatea profesională a pârâtei.

Având în vedere cele reţinute anterior precum şi faptul că maniera de lucru adoptată de pârâta judecător în cauza de faţă este singulară în activitatea desfăşurată de acesta de la data numirii sale în funcţia de judecător şi până în prezent, Secţia apreciază că situaţia de fapt reţinută nu justifica admiterea acţiunii disciplinare.

Pentru considerentele de mai sus, Secţia pentru judecători urmează să respingă acţiunea disciplinară formulată de comisia de disciplină pentru judecători împotriva pârâtei judecător B. I.. 

Văzând şi dispoziţiile art. 48 şi 49 alin. (2) din Legea nr. 317/2004 privind Consiliul Superior al Magistraturii, republicată cu modificările şi completările ulterioare,

 PENTRU ACESTE MOTIVE

ÎN NUMELE LEGII

HOTĂRĂŞTE:

Cu majoritate:

Respinge acţiunea disciplinară formulată de Comisia de disciplină pentru judecători împotriva doamnei judecător B. I. din cadrul Judecătoriei P.
Cu drept de recurs în termen de 15 zile de la comunicare la Completul de 5 Judecători al Înaltei Curţi de Casaţie şi Justiţie.

Pronunţată în şedinţă publică, astăzi, 23 noiembrie 2011.
PREŞEDINTE  

OPINIA SEPARATĂ, ÎN SENSUL ADMITERII ACŢIUNII DISCIPLINARE

Apreciem că, din mijloacele de probă administrate în cauză, rezultă că pârâta judecător B. I., ca preşedinte de complet, învestit cu soluţionarea dosarului nr. 25445/…/2010 al Judecătoriei P., întrucât a studiat în mod defectuos actele dosarului, prin sentinţa penală nr. 338 din 16.02.2011, a admis excepţia tardivităţii şi, în consecinţă, a respins, ca tardivă, plângerea formulată de petenta A. L. I. împotriva rezoluţiei nr. …/P/2010 din data de 26.10.2010 a Parchetului de pe lângă Tribunalul A., deşi plângerea a fost înregistrată pe rolul instanţei la data de 16.12.2010, în termenul de 20 de zile, prevăzut de art. 2781 Cod procedură penală. Astfel, prin aceasta, pârâta judecător B. I. a încălcat dispoziţiile de procedură reglementate de art. 2781 Cod procedură penală şi art. 186 Cod procedură penală, fapta întrunind elementele constitutive ale abaterii disciplinare prevăzute de art. 99 lit. h) teza a II-a din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, în varianta exercitării funcţiei cu gravă neglijenţă.

Potrivit art. 99 lit. h) din actul normativ amintit, constituie abatere disciplinară exercitarea funcţiei, inclusiv nerespectarea normelor de procedură, cu rea-credinţă sau din gravă neglijenţă. 
Caracterul imputabil al nerespectării normelor de procedură rezultă din faptul că, la soluţionarea dosarului nr. 25445/…/2010 al Judecătoriei P., pârâta judecător nu a analizat, în mod corespunzător, actele şi lucrările dosarului, calculând în mod greşit termenul de 20 de zile, prevăzut de art. 2781 Cod procedură penală, şi, în consecinţă, respingând, ca tardivă, plângerea formulată de petenta A. L. I. împotriva rezoluţiei nr. …/P/2010 din data de 26.10.2010 a Parchetului de pe lângă Tribunalul A., deşi, la dosar, exista dovada de comunicare, din care reieşea că petenta A. L. I. a luat cunoştinţă de rezoluţia        nr. …/II/2/2010 din 22.11.2010 a prim procurorului Parchetului de pe lângă Tribunalul A. la data de 03.12.2010, aşa încât plângerea petentei a fost formulată în termen, actul procedural fiind clar şi lizibil, neexistând nici un impediment pentru a stabili, în mod corect, data de la care a început să curgă termenul pentru formularea plângerii împotriva rezoluţiei procurorului de neîncepere a urmăririi penale.

Sub aspectul laturii subiective se reţine că vinovăţia pârâtei judecător B. I. în săvârşirea faptei îmbracă forma gravei neglijenţe şi rezultă din faptul că pârâta judecător nu a aplicat corect dispoziţiile procedurale, neexistând nicio justificare pentru această faptă, care a fost determinată de atitudinea necorespunzătoare a acesteia, în sensul că nu a studiat actele şi lucrările dosarului, în condiţiile în care a amânat de două ori pronunţarea în cauză, iar, atât procurorul de şedinţă, cât şi petenta au solicitat respingerea excepţiei tardivităţii, aceasta constituind, totodată, şi o încălcare a dispoziţiilor articolului 6 din Convenţia Europeană a Drepturilor Omului privind dreptul la un proces echitabil, în modalitatea îngrădirii accesului la justiţie.

Trebuie subliniat şi faptul că, petenta A. L. I. nu are beneficiul unei căi de atac împotriva sentinţei penale nr. 338 din 16.02.2011 pentru a obţine repararea dreptului de acces la justiţie, care i-a fost încălcat prin aplicarea acestor dispoziţii procedurale, deoarece, ca urmare a modificării dispoziţiilor art. 2781      alin. (10) prin art. XVIII pct. 39 din Legea nr. 202/2010, hotărârea pronunţată de judecător, în temeiul prevederilor art. 2781 alin. (8) Cod procedură penală este definitivă, nefiind susceptibilă de exercitarea vreunei căi de atac. De asemenea, petenta nu poate exercita nici căile de atac extraordinare, deoarece, potrivit      art. 386 Cod procedură penală, contestaţia în anulare vizează numai hotărârile definitive pronunţate în recurs, iar, aşa cum s-a statuat prin Decizia                    nr. XVII/2007 a Înaltei Curţi de Casaţie şi Justiţie pronunţată în soluţionarea unui recurs în interesul legii, este inadmisibilă cererea de revizuire împotriva hotărârii pronunţată în temeiul art. 2781 alin. (8) lit. a) şi b) Cod procedură penală.
Pentru a fi angajată răspunderea disciplinară a judecătorului, Secţia are în vedere faptul că trebuie îndeplinite cumulativ condiţiile răspunderii disciplinare şi care privesc existenţa unei fapte ilicite, săvârşirea acesteia cu vinovăţie, producerea unui rezultat dăunător şi existenţa legăturii de cauzalitate dintre fapta ilicită şi rezultatul dăunător, ori, având în vedere cele reţinute anterior, probele administrate au confirmat că fapta pârâtei judecător B. I. întruneşte elementele constitutive ale abaterii disciplinare prevăzute de art. 99 lit. h) teza a II-a din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, în varianta exercitării funcţiei cu gravă neglijenţă.
Având în vedere jurisprudenţa Curţii Europene a Drepturilor Omului interpretarea dispoziţiilor art. 124 alin. (3) din Constituţia României şi respectiv a art. 97 alin. (2) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, nu poate fi decât în sensul principiilor instituite prin art. 11 alin. (2) şi art. 20 alin. (1) din Constituţia României, astfel că nu poate fi invocat principiul independenţei judecătorului pentru a justifica o încălcare a normelor de procedură care a condus la negarea accesului părţii la justiţie.
Apărările formulate de pârâta judecător nu pot înlătura răspunderea disciplinară, acestea având caracterul, cel mult, al unor elemente de circumstanţiere.

Astfel, referitor la practica parchetului de comunicare a rezoluţiilor sau ordonanţelor de neîncepere a urmăririi penale şi a rezoluţiilor prim-procurorului, chiar dacă, din analizarea procedurilor de comunicare existente în dosarele verificate în etapa cercetării disciplinare, rezultă că dovada comunicării se face, ca regulă, prin ataşarea borderourilor care atestă comunicarea sau prin borderourile respective, însoţite de o dovadă de comunicare similară cu cea existentă la fila 5 din dosarul nr. 25445/…/2010, aceasta nu justifică faptul că pârâta judecător a calculat în mod greşit termenul de 20 de zile prevăzut de      art. 2781 alin. (1) Cod procedură penală, nerespectând dispoziţiile art. 186        alin. (2) Cod procedură penală. De asemenea, trebuie subliniat şi că, pe dovada de comunicare către petentă a rezoluţiei prim-procurorului, din dosarul              nr. 25445/…/2010, erau aplicate două ştampile, nejustificându-se de ce pârâta judecător a luat în considerare numai una dintre aceste ştampile, respectiv cea mai veche dată, 26.11.2010, ori, şi raportat la această dată, nu se împlinise termenul de 20 de zile la data la care petenta a formulat plângerea împotriva rezoluţiei de neîncepere a urmăririi penale. 
Nu se poate reţine nici apărarea pârâtei judecător B. I. referitoare la existenţa unui dezechilibru privind volumul de activitate, întrucât, din situaţia statistică depusă la dosar, în ceea ce priveşte numărul dosarelor rulate de pârâtă, numărul şedinţelor de judecată la care a participat, numărul dosarelor la primul termen, complexitatea cumulată şi numărul dosarelor soluţionate, reiese că pârâta nu înregistrează cel mai mare volum de activitate la nivelul Secţiei penale a Judecătoriei P., alţi judecători ai secţiei având volum mai ridicat de activitate decât aceasta.

 De asemenea, din verificarea planificărilor de incidente procedurale, a planificărilor pentru soluţionarea cauzelor prevăzute de art. 100 şi art. 1491 Cod procedură penală şi a planificărilor judecătorului de serviciu, nu se confirmă nici că pârâta judecător ar fi fost planificată de mai multe ori decât alţi judecători ai Secţiei penale, alţi judecători ai secţiei penale fiind planificaţi de mai multe ori decât pârâta.

Referitor la activitatea ca judecător delegat la Biroul executări penale, invocată de asemenea de pârâta judecător în apărare, se reţine că sunt doi judecători delegaţi pentru activitatea acestui birou, pârâta judecător B. I. şi domnul judecător I. S. C., iar, din datele statistice, rezultă că nu există niciun dezechilibru în ce priveşte volumul lucrărilor de executări penale efectuate de către cei doi judecători delegaţi.

Pârâta judecător a mai susţinut şi că, în perioada de referinţă, a fost şi tutore de practică pentru auditorii de justiţie repartizaţi pentru efectuarea stagiului de practică la Judecătoria P., însă această situaţie nu poate constitui o justificare pentru pârâtă în exercitarea funcţiei cu gravă neglijenţă, deoarece calitatea de tutore de practică se dobândeşte ca urmare a selecţiei efectuate de Institutul Naţional al Magistraturii, fiind o opţiune a judecătorului participarea la selecţie şi nu o obligaţie pentru acesta.

De asemenea, în apărare, pârâta judecător a invocat probleme personale şi de sănătate, confirmate prin actele depuse, dar acestea nu sunt de natură a înlătura răspunderea disciplinară, deoarece judecătorul trebuie să asigure, prin activitatea desfăşurată, respectarea prevederilor legale, fără a afecta drepturile justiţiabililor.

Pentru toate aceste motive, apreciem că acţiunea disciplinară este întemeiată şi se impunea a fi admisă; în consecinţă, ca urmare a reţinerii circumstanţelor reale şi personale, credem că trebuia aplicată sancţiunea disciplinară constând în „avertisment”, aceasta fiind proporţională raportat şi la gravitatea faptei săvârşite de pârâta judecător B. I.

